Értékelés 2018/19 ősz – férfi kézilabda

Az őszi szezont követően az előkelő, ötödik helyen áll a férfi csapat az NBI/B nyugati csoportjában. Nyáron jelentős átalakuláson ment át az együttes, többek között csatlakozott a kerethez a 179-szeres válogatott, Harsányi Gergely és a több mint 200 NBI-es mérkőzésen szerepelt Benis Bence. Tatabányáról kettős igazolású játékosokkal egészült ki a gárda, Sibalin jakab vezetőedző szerint az ősz egyik legfontosabb feladata a csapatépítés volt. A szakember bízik benne, hogy tavasszal is hasonlóan eredményesen szerepel a TAC, és az együttes hosszú távon biztosítani tudja helyét az NBI/B-ben.

Tatai AC: - Nyáron szinte teljesen átalakított csapattal vágtunk neki a szezonnak, most, fél távnál az előkelő, ötödik helyen áll az együttes. Az előzetes elvárásokhoz képest hogyan értékeled a helyezést?  
Sibalin Jakab vezetőedző: - Nem könnyű helyzetben, bizonytalanságban fejeztük be az előző bajnokságot, majd kezdtük el a felkészülést és az új szezont. Gyakorlatilag teljesen új csapatot kellett kialakítanunk. Ennek tükrében mindenképpen jó érzés úgy tekinteni a tabellára, hogy az ötödik helyen állunk. Azt azonban látni kell, hogy a középmezőny nagyon sűrű, egy-egy pontnak óriási jelentősége van az előrelépés szempontjából.

- Harsányi Gergő személyében igazi klasszis játékos érkezett, az ő szerepét hogyan határoztad meg a csapaton belül?   
- Gerit régóta ismerem (még valamikor játszottunk is egymás ellen), mindenképpen szerettük volna, hogy hozzánk kerüljön, miután Tatabányán befejezte a profi pályafutását. Igazi csapatember, mentalitásával, tapasztalatával, rutinjával, példamutatásával nagyon fontos láncszeme csapatunknak.

- Örömteli pillanatként éltük meg, amikor Csányi Csongor és Szi-Benedek Balázs személyében két saját nevelésű, alig 16 éves, még serdülő korú játékos mutatkozhatott be a felnőtt csapatban. Mit gondolsz, mi a legfontosabb a pályafutásuk szempontjából?  
- Úgy gondolom, minden fiatal játékosnak fontos, ha van előtte egy elérendő cél, amely plusz motivációt adhat neki és a többi fiatal számára is. Természetesen ez, jelen esetben a kézilabda, nem mehet a tanulás rovására. Szeretnénk, hogy a tehetséges, szorgalmas fiatalok minél nagyobb számban kézilabdázzanak, majd kerüljenek be a felnőtt csapatba.

- A mezőnyben a harmadik legkevesebb gólt kapta a csapat, átlagban 24,2-t, ami kicsivel jobb, mit tavaly. Hogyan értékeled a védekezést?   
- Számomra a védekezés abszolút központi kérdés, prioritás, mely nagyrészt akarati kérdés. Nem feltétlen mindig látványos része a kézilabdának, de a mérkőzések itt dőlnek el. Itt lehet kiküszöbölni a támadásban vétett hibákat, el lehet bizonytalanítani még a legerősebb ellenfelet is. Alapból nem működött rosszul ez a csapatrész, de egy-két mérkőzésen (Balatonfüred, Vác) maradt bennem némi hiányérzet. A védekezési variációink számát. is szeretnénk bővíteni a tavaszi idényre.

- A lőtt gólokat tekintve ugyan „csak” két csapatot előzünk meg, de a tavalyi 23.6 gól/meccs átlag 25,1-re nőtt. Ez a csapatrész hogyan teljesített?  
- A tavalyihoz képest történt előrelépés mindenképpen örvendetes, jó lenne azonban, ha az ún. könnyű gólok (közvetlen és közvetett indítás) tekintetében hatékonyabbak lennénk. Úgy érzem, ebben még maradt tartalékunk.

- Volt-e bravúrnak értékelhető eredmény, és volt-e olyan találkozó, amit gyengébbnek ítélsz meg?  
- Sajnos, klasszikus bravúrunk nem volt, hiszen az első négy csapat ellen összesen egy pontot szereztünk. Ebben közrejátszott az is, hogy ebben az időszakban rengeteg sérültünk volt, elfogytunk a mérkőzések végére. Ami viszont fontos, hogy a közvetlen riválisok ellen viszonylag jól szerepeltünk.

- Az NBI/B-ben folyamatosan, idényről-idényre zajlik a bajnokság átalakítása. Véleményed szerint mi kell ahhoz, hogy a Tatai AC stabil tagja tudjon maradni a mezőnynek?  
- Szükséges lenne, hogy együtt tudjuk tartani a csapat magját, s legyen lehetőségünk célirányosan egy-egy pozícióra erősíteni.